(5)

cuirtear isteach na pointí 26.410, 26.415, 26.420, 26.425, 26.430, 26.431 agus 26.435 seo a leanas: “26.410 Rialtáin éigeandála a oibrítear faoi uisce Oibreoirí héileacaptar beag agus héileacaptar mór a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin go mbeidh marcáil a léireoidh an modh oibrithe, maille le marcáil stríoc buí agus dubh, ar na rialtáin éigeandála uile nach mór a oibriú faoi uisce. 26.415 Bealaí amach éigeandála faoi uisce (a) Oibreoirí héileacaptar beag agus héileacaptar mór a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin: (1) go bhfuil sé indéanta ag na taistealaithe a aithint go héasca cé na modhanna lena n-oibrítear na bealaí amach éigeandála uile faoi uisce chun ligean do dhaoine an t-árthach a fhágáil i gcás tuirlingt éigeandála ar uisce nó i gcás iompú tarr in airde; (2) go bhfuil bealach amach éigeandála le fáil ar dhá thaobh an héileacaptair ag gach aonad (nó ag gach páirt d’aonad) ceithre shuíochán paisinéara ach amháin sa chás go bhfuil an bealach amach éigeandála sách mór chun go bhféadfadh dhá phaisinéir dul amach air le chéile ag aon tráth amháin; (3) go bhfuil, i ndáil leis na bealaí amach éigeandála dá dtagraítear i bpointe (2), na suíocháin phaisinéara suite in ionad a éascaíonn do na paisinéirí éalú má iompaíonn an héileaptar tarr in airde agus go líonann tuile sa chábán. (b) Oibreoirí héileacaptar beag de chatagóir A agus héileacaptar mór a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin: (1) i dtaca leis na bealaí amach éigeandála uile, lena n-áirítear bealaí amach éigeandála na foirne eitilte, agus aon doras, aon fhuinneog nó aon oscailt eile atá oiriúnach chun éalú faoi uisce, go bhfanfaidh na bealaí sin uile inoibrithe le linn éigeandála; (2) go gcuirtear modh uathoibríoch ar fáil a fhágann gur furasta forimeall pholl na mbealaí amach éigeandála a aithint i ngach cineál dálaí soilsithe; ní mór na marcálacha sin a bheith deartha ar dhóigh a fhágann go mbeidh siad le feiceáil fós má iompaíonn an héileacaptar tarr in airde nó má théann an cábán faoi dhromchla an uisce. 26.420 Trealamh éigeandála le haghaidh eitilt os cionn uisce (a) Oibreoirí héileacaptar beag agus héileacaptar mór a bhfuil de cheanglas maidir leo go mbeidh siad i gcomhlíontacht le pointe CAT.IDE.H.300 d’Iarscríbhinn IV, pointe NCC.IDE.H.227 d’Iarscríbhinn VI nó pointe SPO.IDE.H.199 d’Iarscríbhinn VIII a ghabhann le Rialachán (AE) Uimh. 965/2012, áiritheoidh na hoibreoirí sin go bhfuil ag gach rafta tarrthála fearas chun é a choinneáil in aice an héileacaptair, agus fearas breise chun an rafta tarrthála teannta atá ceangailte den héileacaptar a choinneáil níos faide amach uaidh agus ag fad nach gcuirfeadh an rafta tarrthála féin ná na daoine ar bord i gcontúirt. I gcás ina rachadh an héileacaptar ina iomláine faoi dhromchla an uisce, brisfidh an dá fhearas coinneála sin sula rachaidh an héileacaptar faoi, fiú sa chás go mbeadh an rafta tarrthála folamh. (b) Oibreoirí héileacaptar beag agus héileacaptar mór a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin go bhfuil soláthar stuála ann le haghaidh seaicéad tarrthála amháin in aghaidh gach taistealaí sa héileacaptar agus an seaicéad tarrthála sin faoi fhad a láimhe go héasca don taistealaí agus é ina shuí, ach amháin sa chás gur gá do na taistealaithe iad a chaitheamh i gcónaí fad atá siad ar bhord an héileacaptair. (c) Oibreoirí héileacaptar mór a bhfuil de cheanglas maidir leo faoi phointe SPA.HOFO.165(d) d’Iarscríbhinn V a ghabhann le Rialachán (AE) No. 965/2012 go mbeidh rafta tarrthála amháin nó níos mó suiteáilte iontu, áiritheoidh na hoibreoirí sin, maidir leis na raftaí tarrthála sin: (1) go bhfuiltear in ann iad a scaoileadh chun úsáide le cianrialú, agus go bhfuil an modh lena scaoiltear na raftaí tarrthála chun úsáide faoi fhad rochtana éasca den fhoireann eitilte, de na taistealaithe sa chábán paisinéirí agus d’aon duine ar marthain san uisce, agus an héileacaptar i suíomh snámha ingearach nó i suíomh tarr in airde ingearach; (2) gur féidir, le hiontaoibh, iad a scaoileadh chun úsáide agus an héileacaptar in aon cheann de na treoshuíomhanna snámha is féidir a thuar go réasúnach, lena n-áirítear suíomh tarr in airde, agus é sna dálaí farraige fianaithe le haghaidh seasmhacht in aghaidh iompú tarr in airde. 26.425 Dálaí farraige fianaithe a sholáthar (a) Sealbhóir deimhnithe cineáil le haghaidh héileacaptar bhig nó heileacaptair mhóir, áiritheoidh sé go mbeidh cuimsithe sa lámhleabhar eitilte rótarárthaigh (LER) agus go soláthrófar do gach oibreoir, faisnéis faoi na dálaí farraige fianaithe le haghaidh seasmhacht in aghaidh iompú tarr in airde agus aon fhaisnéis ghaolmhar eile a bhaineann leis an deimhniú tuirlingthe éigeandála nó le soláthar snámhachta éigeandála. (b) Sealbhóir deimhnithe cineáil fhorlíontaigh le haghaidh córas snámhachta éigeandála atá suiteáilte i héileacaptar beag nó i héileacaptar mór, áiritheoidh sé go mbeidh cuimsithe sa lámhleabhar eitilte rótarárthaigh (LER), agus go soláthrófar do gach oibreoir, faisnéis faoi na dálaí farraige fianaithe le haghaidh seasmhacht in aghaidh iompú tarr in airde agus aon fhaisnéis ghaolmhar eile a bhaineann leis an deimhniú tuirlingthe éigeandála nó le soláthar snámhachta éigeandála. 26.430 Seasmhacht córais snámhachta éigeandála in aghaidh damáiste (a) Oibreoirí héileacaptar beag nó héileacaptar mór ar eisíodh a gcéad deimhniú aeracmhainneachta aonair an 9 Lúnasa 2025 nó dá éis sin agus a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh siad, má tá córas stuáilte snámhachta éigeandála arna shuiteáil sa héileacaptar, go n-íoslaghdaítear a mhéid is féidir trí bhíthin an dearaidh an tionchar a bheadh ag damáiste ó imbhualadh uisce ar scaoileadh chun úsáide feidhmiúil agus ar choinneáil fheidhmiúil an chórais snámhachta éigeandála. (b) Oibreoirí héileacaptar beag nó héileacaptar mór a bhfuil córais stuáilte snámhachta éigeandála arna suiteáil iontu, a suiteáladh den chéad uair an 9 Lúnasa 2025 nó dá éis sin agus a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deimhnithe le haghaidh tuirlingt éigeandála ar uisce, áiritheoidh siad go n-íoslaghdaítear a mhéid is féidir trí bhíthin an dearaidh an tionchar a bheadh ag damáiste ó imbhualadh uisce ar scaoileadh chun úsáide feidhmiúil agus ar choinneáil fheidhmiúil an chórais snámhachta éigeandála. 26.431 Stóinseacht an deartha a chinneadh i gcás córais snámhachta éigeandála (a) Oibreoir héileacaptair bhig nó héileacaptair mhóir a bhfuil de cheanglas maidir leis, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh sé deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, féadfaidh sé a iarraidh ar an duine dá dtagraítear i bpointe (b) na seirbhísí dá dtagraítear i bpointe (c) a sholáthar, i gcás ina gcomhlíontar an dá choinníoll seo a leanas: (1) tá sé cheanglas ar an oibreoir a thaispeáint go gcomhlíontar pointe 26.430 den Iarscríbhinn seo; (2) maidir le stóinseacht an chórais snámhachta éigeandála i gcás imbhualadh uisce, níor léiríodh an stóinseacht sin mar chuid de dheimhniú cineáil ná de dheimhniú cineáil forlíontach an héileacaptair sin. (b) Is mar a leanas an duine a sholáthróidh na seirbhísí dá dtagraítear i bpointe (c): (1) sealbhóir an deimhnithe cineáil, má áirítear an córas snámhachta éigeandála i ndearadh an chineáil; (2) sealbhóir an deimhnithe cineáil fhorlíontaigh, má dheimhnítear an córas snámha éigeandála trí dheimhniú cineáil fhorlíontaigh. (c) Maidir leis an duine dá dtagraítear i bpointe (b): (1) cinnfidh sé go n-íoslaghdófar, a mhéid is féidir, na tionchair a bheadh ag damáiste ó imbhualadh uisce ar scaoileadh chun úsáide feidhmiúil agus ar choinneáil fheidhmiúil an chórais snámhachta éigeandála; (2) cinnfidh sé go gcuirfear san áireamh i ndearadh an chórais snámhachta éigeandála na tionchair dá dtagraítear i bpointe (c)(1); (3) soláthróidh sé meastóireacht don oibreoir. 26.435 Gníomhú uathoibríoch córais snámhachta éigeandála (a) Oibreoirí héileacaptar beag a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin, má tá córas snámhachta éigeandála suiteáilte agus é stuáilte le linn eitilte, go scaoilfidh sé chun úsáide go huathoibríoch ar dhul isteach in uisce dó. (b) Oibreoirí héileacaptar beag de chatagóir A agus héileacaptar mór a bhfuil de cheanglas maidir leo, i gcomhréir le pointe CAT.IDE.H.320(a) d’Iarscríbhinn IV a ghabhann le Rialachán (AE) Uimh. 965/2012, go mbeidh siad deartha le haghaidh tuirlingt ar uisce nó deimhnithe le haghaidh tuirlingt éigeandála ar uisce, áiritheoidh na hoibreoirí sin, má tá córas snámhachta éigeandála suiteáilte agus é stuáilte le linn eitilte, go scaoilfidh sé chun úsáide go huathoibríoch ar dhul isteach in uisce dó agus nach mbeidh sé ag brath ar aon ghníomh ón bpíolóta le linn eitilte.”;